Oma koti kullan kallis

Olipa kerran suuressa metsässä pienen pienessä kolossa kaksi pienen pientä kania. He asuivat kolossaan kahdestaan ja heidän elämänsä oli oikein mukavaa.

Eräänä päivänä kanit kuitenkin kyllästyivät pienen pieneen koloonsa ja he päättivät lähteä etsimään uutta suurta ja kodikasta koloa, jossa olisi myös tilaa ystäville. Kanien unelmana oli saada kutsua heidän koloonsa kolme tuttavaansa: Oravaporava, Karhumurmur sekä Roskarotta.

Aikaisin kauniina aamuna pakkasivat kanit pienet nyyttinsä olalleen ja lähtivät matkaan. Kanit nauttivat ulkoilmasta puhtaassa ja valoisassa metsässä, jossa valo välähteli metsän sammalmatolle tuulessa heiluvien puiden välistä. Ilma oli kaunis ja luonnossa tuoksui metsän elämä.

Vaellettuaan kotimetsässä jonkin aikaa saapuivat he uudemmille alueille, joita he eivät olleet tutkineet. Alkoi tulla nälkä, eivätkä pienet eväsporkkanatkaan enää auttaneet. He saapuivat suuren luolan suulle, joka oli kuin keijumaailmasta. Valo tulvi luolaan sisään ja luolan lattialla kasvoi kaikenlaisia värikkäitä kukkia. Kukkien keskellä aterioi suuri ruskea möykky. Kanit tunnistivat sen parhaaksi ystäväkseen Karhumurmuriksi. Murmur oli juuri lounaalla ja suostui jakamaan ruokansa kanien kanssa:

* Oi kun kiva, kun tulitte käymään täällä minunkin luonani, kun ennen olen vain minä vieraillut teidän luonanne!
* Niinpä! Onko sinulla ehdotusta, sillä me etsimme uutta kotia, kun vanha kolomme on käynyt vähän ahtaaksi, kanit kyselivät suupalojen lomassa.
* Näin iso luola on kyllä aivan liian suuri pienen pienille kaneille, karhu huudahti.

Kanit kiittivät Murmuria ruuasta ja jatkoivat matkaansa auringonlaskun muuttaessa metsän kauniin vaaleanpunaiseksi ja oranssiksi. Kanit tajusivat, että heidän täytyi löytää pian nukkumapaikka yön ajaksi, sillä illan hämärtyessä yöksi muuttui kaunis ja valoisa metsä äkkiä pelottavaksi ja pimeäksi metsäksi täynnä varjoja ja salaisuuksia. Pieniä kaneja alkoi pelottaa ja äkkiä metsän pimeydestä kuului rapinaa.

Mutta sitten metsän varjoista saapuikin vain heidän hyvä ystävänsä Oravaporava, joka oli kuullut heidän puheensa yöpaikasta ja hän lupasi tarjota heille yöpaikan. Pian kanit olivat jo korkealla puun latvassa, minne pääseminen oli ollut todella pelottavaa ja vaikeaa. Nyt kanit pelkäsivät korkealla puun latvassa. Kanien vaipuessa väsyneinä uneen he käsittivät, että heidän kotinsa ei voisi missään tapauksessa sijaita korkealla puun latvassa, niin kuin oravan kotipesä.

Aamun sarastaessa ja aamukasteen kastellessa kanien turkkia kiittivät he Oravaporavaa ja jatkoivat matkaa. Vaellettuaan jonkin matkaa tulivat he siihen kohtaan, jossa metsä harveni ja kaupungin äänet alkoivat kaikua heidän suurissa korvissaan ja pakokaasun haju tuntua ikävästi kuonossa. Pian he näkivät pesäkolon. Harmaan ja likaisen pesäkolon. Sieltä kömpi esiin likainen ja raihnainen kettu viekas hymy kasvoillaan:

* Oletteko te pienen pienet kanit matkalla kaupunkiin. Se on aivan mahtava paikka!
* Oletko varma, minusta se vaikuttaa vähän kolkolta, kysyi toinen kaneista.
* Kyllä, itse olen tässä kauan asunut ja voin vakuuttaa, että tiet ovat kaikki turvallisia ylittää, eikä kaupungissa ole vaaran tuntuakaan, kettu kehui.

Kanit jatkoivat matkaa ja tulivat suuren tien laitaan, joka oli tehty oudosta mustasta aineesta ja sen päällä ajoi kovaäänisiä hirviöitä. Kun autoja ei näkynyt, juoksivat kanit henkensä edestä tien yli ja törmäsivät toisella puolella tiiliseinään ja suureen, haisevaan roskakasaan. Törmäyksen voimasta roskakorit heilahtivat ja niiden sisältä heilahti tielle Roskarotta, joka oli ärsyyntynyt herätyksestä. Se katsoi kaneja ärtyneenä ja sanoi heille väsyneenä ja sairaana, että mitä asiaa pienen pienillä kaneilla on suureen kaupunkiin ja kehotti kaneja palaamaan takaisin kotimetsään.

Kanit lähtivät kiireesti ja peloissaan loikkimaan kohti metsää. He ylittivät vaarallisen tien, juoksivat Kettureporepon ohi, joka katsoi heitä kummissaan. He juoksivat henkensä edestä, niin kovaa kuin pienistä kaninkoivista lähti. Kanit pysähtyivät vasta sitten, kun he eivät enää yksinkertaisesti jaksaneet ottaa enää askeltakaan.

Kanit olivat juosseet metsän keskelle, kauniille alueelle ja kuin unelmana, suuren puun luona oli aivan ihana kaninkolo. Kanit tutkivat koloa ja huomasivat, ettei siellä asunut ketään. Kanit päättivät asettua kotiin ja se oli juuri sellainen, josta he olivat unelmoineet, se oli tilava ja lämmin ja kodikas. Sinne kanit jäivät asumaan ja elivät siellä elämänsä loppuun asti. Vuosien saatossa kaneille selvisi, että unelmien kolo olikin heidän vanha kolonsa, joka uudesta näkökulmasta näytti aivan ihanalta. Eihän vanhassa kolossa koskaan ollutkaan ollut mitään vikaa. Kanit oppivat myös sen, että oma koti kullan kallis. Sen pituinen se.

Venla ja Martta 8B